Melisa Makārtija
Melisa Anna Makārtija (angļu: Melissa Ann McCarthy; dzimusi 1970. gada 26. augustā) ir amerikāņu aktrise, scenāriste un producente. Saņēmusi divas Emmy balvas, kā arī nominācijas divām Amerikas Kinoakadēmijas balvām un divām Zelta globusa balvām. 2020. gadā The New York Times Makārtiju iekļāva savā 25 labāko 21. gadsimta aktieru saraksta 22. vietā. Kļuvusi pazīstama ar lomu televīzijas seriāla Gilmore Girls (2000–2007). Piedalījusies arī seriālos Samantha Who? (2007–2009), Mike & Molly (2010–2016), Saturday Night Live (2011–2017) un Nine Perfect Strangers (2021). Par lomu filmā "Līgavas māsas" (Bridesmaids, 2011) Makārtiju nominēja Amerikas Kinoakadēmijas balvai kategorijā "Labākā aktrise otrā plāna lomā". Savukārt par lomu filmā Can You Ever Forgive Me? (2018) viņu nominēja Kinoakadēmijas balvai kategorijā "Labākā aktrise galvenajā lomā". Piedalījusies arī tādās filmās kā "Identitātes zagle" (2013), "Karstais pārītis: apbruņotas un apburošas" (The Heat, 2013), "Tamija" (2014), St. Vincent (2014), "Spiegs" (2015), The Boss (2016) un "Mazā nāriņa" (2023).